Source: http://www.mabie.hu/node/2356
Timestamp: 2017-03-25 19:48:08
Document Index: 26952464

Matched Legal Cases: ['Kúria ', 'Kúria ', 'Kúria ', 'Kúria ', 'Bíróság ', 'Kúria ']

Darák Péter: A feladat őrködni a jogrend elveinek alkalmazása felett | MABIE
Darák Péter - Mailáth Györgynek, a Kúria első elnökének gondolatait idézve - kiemelte a szellemi fegyelem, a pontos, lelkiismeretes, részrehajlás nélküli bírói munka fontosságát. Felidézte a 19. század második felében az elnöki tisztséget betöltő elődjének azon gondolatát, amely szerint a törvényjavaslatokat komolyan kell megvitatni elfogadásuk előtt, hogy ne kelljen idő előtt változtatni rajtuk.
Darák Péter felidézte, hogy Mailáth szigorú hivatali főnök volt. Mikor az egyik kúriai bírónak szólt, sok a hátraléka, és az úgy reagált, hogy pedig sokat dolgozik, Mailáth válasza az volt: lehet, hogy sokat, de nem eleget. A konferencián bemutatták az A Kúria és elnökei című könyvsorozat első kötetét.
A Kúria és a Magyar Nemzeti Levéltár vezetője 2012 nyarán írt alá együttműködési megállapodást, amelynek célja a levéltárban őrzött nagy mennyiségű felsőbírósági iratanyag közös szakmai, tudományos feldolgozása, bemutatása, társadalmi hasznosítása, a Kúria arculatában és akár egyes határozati formákban való megjelenítése, továbbá a levéltár munkájának megismertetése.
Ennek keretében szakmai konferenciákon mutatják be az 1868-tól 1949-ig fennálló, majd 2012-től a Legfelsőbb Bíróság jogutódjaként újra létrehozott Kúria korábbi elnökeinek munkásságát.